รัฐตีฆ้องมาตรการฟื้นโรงงานเอกชนขอความมั่นใจว่าทำได้
กิตติรัตน์ แจงมาตรการสินเชื่อช่วยนักลงทุน วอนให้เตรียมการฟื้นฟูโรงงานหลังน้ำลด
27 ต.ค. 2554

กิตติรัตน์ แจงมาตรการสินเชื่อช่วยนักลงทุน วอนให้เตรียมการฟื้นฟูโรงงานหลังน้ำลด
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เปิดเผยหลังการประชุมกับสภาอุตสาหกรรมแห่งประเทศไทย สภาหอการค้าแห่งประเทศไทย สภาหอการค้าต่างประเทศ สมาคมธนาคารไทย สมาคมนิคมอุตสาหกรรมไทยและพันธมิตร ว่าได้มีการชี้แจงถึงมาตรการสินเชื่อเพื่อช่วยเหลือผู้ประกอบการตามมติคณะรัฐมนตรี (ครม.) วันที่ 25 ต.ค.ที่ผ่านมา เช่น การให้สินเชื่อผ่านสถาบันการเงินของรัฐและธนาคารพาณิชย์ หรือเร่งรัดปล่อยสินเชื่อ
อย่างไรก็ตาม มีผู้ประกอบการสอบถามว่าสถานการณ์น้ำท่วมครั้งนี้จะทุเลาเมื่อไหร่ แต่ไม่สามารถให้คำตอบได้ ซึ่งขอให้ผู้ประกอบการเตรียมการทุกอย่างให้พร้อม ทั้งการสูบน้ำ วงเงินสินเชื่อ และแผนการซ่อมแซมและนำเข้าเครื่องจักร 
ด้านนายธีระชัย ภูวนาถนรานุบาล รมว.คลัง กล่าวว่า ผู้ประกอบการมีประเด็นกังวลใจอย่างน้อย 5 เรื่อง ได้แก่ 1.ทำอย่างไรจะฟื้นฟูการผลิตในนิคมอุตสาหกรรมได้อย่างรวดเร็ว โดยผู้ประกอบการขอความร่วมมือจากภาครัฐในการจัดหานักประดาน้ำไปงมชิ้นส่วนหรือเครื่องจักรที่สำคัญขึ้นมาซ่อมแซมและเตรียมพร้อมไว้ก่อน และขอให้ภาครัฐช่วยเหลือในการสูบน้ำออกจากนิคมอุตสาหกรรมที่ถูกน้ำท่วมโดยเร็ว และสร้างเตรียมพร้อมของระบบสาธารณูปโภค โดยเฉพาะการจ่ายน้ำและไฟฟ้าให้ใช้ได้ทันที่เมื่อเริ่มกระบวนการผลิต 2.ผู้ประกอบการกังวลที่ว่าทำอย่างไรให้นักลงทุนในต่างประเทศและค้าขายกันอยู่ หรือบริษัทรับประกันภัยต่อมีความมั่นใจว่าจะไม่มีปัญหาน้ำท่วมอีก ซึ่งรัฐบาลย้ำว่าได้เตรียมทำแผนระยะยาวในการบริหารจัดการน้ำ ซึ่งน่าจะได้ผลจริงจัง
สำหรับข้อกังวลที่ 3 ขอให้มีการอำนวยความสะดวกกับผู้ประกอบการในการเริ่มเดินเครื่องจักรใหม่ ทั้งการอำนวยความสะดวกในการนำช่างเทคนิคและบุคลากรต่างประเทศเข้ามาซ่อมแซมและทำความสะอาดเครื่องจักร การรับประกันระบบการผลิต และการจัดทำมาตรฐานคุณภาพต่างๆ เช่น การขอวีซ่า หรือใบอนุญาตทำงาน4.การเร่งรัดมาตรการทางการเงิน เช่น การชดเชยสินไหมประกันภัย ต้องมีความรวดเร็ว ขณะที่วงเงินสินเชื่อที่ ครม.อนุมัติในวงเงิน 3.25 แสนล้านบาท ทำอย่างไรที่ให้วงเงินที่ได้รับอนุมัติถูกนำออกมาใช้รวดเร็ว และมีความคล่องตัว โดยเรื่องนี้รัฐบาลได้ไปประสานกับสมาคมธนาคารไทยแล้ว จึงขอให้ผู้ประกอบการสบายใจได้ และ 5.กรณีสินเชื่อจากธนาคารเพื่อความร่วมมือระหว่างประเทศแห่งญี่ปุ่น (เจบิก) วงเงิน 5 หมื่นล้านบาทนั้น มีปัญหาว่าเงินที่เจบิกปล่อยกู้เป็นสกุลเงินเยน เมื่อผู้ประกอบการกู้มาแล้วต้องเปลี่ยนเป็นสกุลเงินบาท ซึ่งมีความเสี่ยงในเรื่องอัตราแลกเปลี่ยน ขณะที่ต้นทุนการคุ้มครองความเสี่ยงอัตราแลกเปลี่ยนอยู่ที่ 2.6-2.7% ซึ่งการใช้เงินกู้เป็นระยะเวลา 3 ปี ถือว่าเป็นภาระที่สูงมาก ซึ่งประเด็นนี้ตนจะประสานกับผู้ว่าการธนาคารแห่งประเทศไทย (ธปท.) ว่ามีความเป็นไปได้หรือไม่ที่จะรับภาระค่าใช้จ่ายในส่วนนี้แทนผู้ประกอบการ 
นพ.วรรณรัตน์ ชาญนุกูล รมว.อุตสาห กรรม กล่าวว่า ได้รับข้อเสนอของผู้ประกอบการที่เสนอให้มีการขยายสิทธิประโยชน์ทางภาษีให้กับผู้ประกอบการที่ไม่ได้รับผลกระทบน้ำท่วมโดยตรงเพิ่ม เช่น แต่มีปัญหาในเรื่องซัพพลายเชน โดยจะพิจารณาว่าควรขยายสิทธิประโยชน์ยกเว้นภาษีเพิ่มขึ้นอีกกี่ปี และการให้ได้รับสิทธิการยกเว้นอากรขาเข้าในส่วนชิ้นส่วนและวัตถุดิบด้วย